פיגועי טרור נגד ישראלים בישראל ובשטחים ב-2020



השפעות הפיגועים 
כתוצאה מפיגועי הטרור, בשנה זו נרצחו 3 ונפצעו 46, מהם הרוג ו־23 פצועים מקרב כוחות הביטחון.

רשימת פיגועי טרור נגד ישראלים שהתרחשו במדינת ישראל וביהודה ושומרון בשנת 2020. בשנה זו נרצחו שלושה ישראלים בפעולות טרור, ונפצעו 46. לפי נתוני המל"מ התרחשו ביו"ש 40 פיגועים במהלך השנה.

כמו כן, היו מספר רב של פיגועים מתוכננים שבהם לא הצליחו המחבלים להוציא לפועל את רצונם או שלא משכו תשומת לב, כגון יידוי אבנים או חטיפת כלי רכב, שאינם מתפרסמים בתקשורת. בנוסף, סוכלו 430 פיגועים על ידי כוחות הביטחון של ישראל בהובלת שירות הביטחון הכללי וצה"ל, ובסיוע הימ"מ ויחידות מסתערבים. להלן נזכרים האירועים הבולטים יותר.

כרוניקה

ינואר 
  2 בינואר – ניסיון פיגוע דקירה בצומת גוש עציון על ידי מחבל פלסטיני: המחבל נורה ונעצר.

פברואר 
  5 בפברואר – מחבל פלסטיני בן 17 יידה בקבוק תבערה על חיילים בחברון ונורה למוות.
  6 בפברואר – פיגוע דריסה סמוך למתחם התחנה בירושלים: מחבל פלסטיני דרס ופצע 12 לוחמי גולני, 1 מהם במצב קשה. כעבור פחות מיממה, המחבל נעצר על ידי הימ"מ בשיתוף פעולה עם השב"כ וצה"ל.
  6 בפברואר – מחבל ערבי-ישראלי שהתאסלם ביצע פיגוע ירי בעיר העתיקה בירושלים ופצע שוטר לפני שנורה למוות.
  6 בפברואר – חייל נפצע קל בפיגוע ירי בצומת הפרסה שבאזור מועצה אזורית בנימין. ב-17 בפברואר נמצאה באזור גופה עם רובה M16 ואקדח שעל פי החשד שייכת למחבל שביצע את הפיגוע ונפגע מאש החיילים.
  7 בפברואר – בהפרות סדר אלימות בטול כרם נורה וחוסל מחבל שהשליך בקבוק תבערה על כוחות הביטחון. מוקדם יותר נפצעו קל שתי שוטרות מג"ב בהפרות סדר פלסטיניות בשכם.
  21 בפברואר – מחבלת פלסטינית ניסתה לדקור יהודי בטיילת ארמון הנציב, אזרח ושוטרים שהיו במקום השתלטו עליה, האירוע נגמר ללא נפגעים.
  22 בפברואר – מחבל פלסטיני ניסה לדקור יהודים ליד שער האריות בעיר העתיקה בירושלים, המחבל נורה וחוסל. עוברת אורח נפצעה מרסיס ירי שבוצע לעבר המחבל.

מרץ 
 26 במרץ – בסיומה של פעילות לוחמי משמר הגבול במאחז הבלתי חוקי "קומי אורי", שבמסגרתה נאכף צו שטח צבאי סגור, נערי גבעות השליכו שלושה בקבוקי תבערה על הרכב שבו נסעו הלוחמים. בקבוק אחד פגע בו וגרם לנזק קל. הרמטכ"ל אביב כוכבי הגדיר את האירוע כאירוע טרור חמור.

אפריל
  22 באפריל – מחבל פלסטיני הגיע ברכב מסחרי אל מחסום הקיוסק בכניסה למעלה אדומים, דרס לוחם מג"ב ולאחר מכן דקר אותו במספריים. במקום נמצא גם מטען צינור שככל הנראה המחבל התכוון להשתמש בו. המחבל חוסל.
  28 באפריל, יום הזיכרון – מחבל פלסטיני דקר אישה בת 62 ליד קניון G בכפר סבא ונורה על ידי אזרח חמוש שעובד כמאבטח.

מאי
  12 במאי – רצח עמית בן יגאל: מחבל זרק אבן על ראשו של החייל סמ"ר עמית בן יגאל שגרמה למותו במהלך פעילות מבצעית בכפר יעבד לפנות בוקר. המחבל נלכד לאחר חקירה. בצהריים אירע ניסיון פיגוע דקירה במעבר קלנדיה: מחבל שקפץ ממשאית ניסה לדקור עם מברג את כוחות הביטחון. הוא נורה ונפצע קשה; לא היו נפגעים לכוחות הביטחון.
  14 במאי – חייל נפצע בינוני-קשה בפיגוע דריסה בדרום הר חברון.
  15 במאי – סוכל פיגוע מטען וזריקת בקבוקי תבערה: כוחות הביטחון ירו ופגעו בשלושה מחבלים באבו דיס במזרח ירושלים לאחר שניסו לבצע פיגוע מטען ובקבוקי תבערה לעבר כוחות הביטחון. אחד המחבלים נפצע באורח אנוש.
  25 במאי – שני ניסיונות פיגועי דקירה: בצהריים ניסו שני מחבלים לדקור לוחמי צה"ל באזור היישוב שילה ונורו ברגליהם. כמה שעות לאחר מכן ניסה מחבל לדקור לוחמי מג"ב ולרסס עליהם גז פלפל בסמוך לארמון הנציב בירושלים. המחבל נורה ונפצע באורח אנוש.
  29 במאי – מחבל פלסטיני ניסה לדרוס חיילים באזור רמאללה וחוסל בירי.

יוני 
  3 ביוני – מחבל פלסטיני ניסה לבצע פיגוע דקירה במחסום חשמונאים ונעצר.
  23 ביוני – מחבל ניסה לבצע פיגוע דריסה במעבר הקיוסק שליד ירושלים וחוסל בירי על ידי לוחמי מג"ב.

אוגוסט 
  15 באוגוסט – מחבל פלסטיני תושב ג'נין דקר אזרח בן 30 בראש העין, פצע אותו אנושות ונמלט מהמקום. ב-20 באוגוסט נעצר המחבל בידי הימ"מ.
  17 באוגוסט – פיגוע דקירה בשער שכם בירושלים, מחבל פצע לוחם מג"ב באורח בינוני וחוסל בירי.
  26 באוגוסט – רצח שי אוחיון: מחבל פלסטיני תושב שכם רצח בדקירות סכין את הרב שי אוחיון בצומת סגולה שבפתח תקווה. המחבל, בעל אישור שהייה חוקי בישראל, נעצר והועבר לחקירה בשב"כ.

ספטמבר
  2 בספטמבר – בשעות הבוקר מחבל תושב שכם דרס ופצע קל שוטר וחייל בצומת תפוח שבשומרון, מיד לאחר מכן המחבל רץ לכיוון השוטרים עם סכין. השוטר ירה במחבל ופצע אותו.
  2 בספטמבר – בשעות הערב מחבל פלסטיני חדר לישראל מדרום רצועת עזה חמוש בסכין ומטען חבלה. המחבל נעצר על ידי כוחות צה"ל ונלקח לחקירה.
  6 בספטמבר – בשעות הצהריים מחבל פלסטיני ניסה לדקור חיילים בצומת אריאל לא היו נפגעים, המחבל נמלט וכעבור זמן קצר הוא נורה ברגלו ונעצר.

אוקטובר
 20 באוקטובר - סוכל פיגוע בגבול עזה כאשר 2 חמושים חדרו מרצועת עזה, נעצרו והוחזרו לעזה.

נובמבר
  4 בנובמבר – בשעות הבוקר ירה מחבל פלסטיני לעבר לוחמי צה"ל בכיכר חטיבת שומרון, סמוך לשכם וחוסל בירי על ידי לוחמי צה"ל.
  25 בנובמבר – מחבל ניסה לדרוס כוח מג"ב במחסום א-זעיים וחוסל, לוחם מג"ב נפצע קל.

דצמבר
  20 בדצמבר – רצח אסתר הורגן: בשעות הצהריים רצח מחבל פלסטיני בעזרת אבן את אסתר הורגן בת ה-50, שיצאה לריצה ביער ריחן ליד ביתה שבטל מנשה. גופתה נמצאה בשעות הלילה והמחבל נתפס כשלושה ימים לאחר מכן.
  21 בדצמבר – בשעות הערב, פתח מחבל ערבי-ישראלי באש לעבר כוחות הביטחון המוצבים בשער האריות בירושלים, פצע קל שוטר וחוסל על ידי כוחות המשטרה.

ראו גם 
 טרור פלסטיני
 פיגועי טרור נגד ישראלים בישראל ובשטחים ב-2021
 פיגועי טרור בישראל ב-2019
 פיגועי טרור בישראל ב-2018
 פיגועי טרור בישראל ב-2017
 אירועי העימותים בגבול ישראל–רצועת עזה (2018–2021)

קישורים חיצוניים 
 סיכום שנת 2020, באתר השב"כ

הערות שוליים 

2020 בישראל
טרור פלסטיני